钦定古今图书集成/历象汇编/乾象典/第010卷 > 宋张子正蒙 > 《遂古篇》梁·江淹
## 钦定古今图书集成/历象汇编/乾象典/第010卷 > 宋张子正蒙 > 《遂古篇》梁·江淹

仆尝为《造化篇》，以学古制今，触类而广之，复有此文，兼象天问以游思云尔。

“闻之遂古，大火然兮，水亦溟涬，无涯边兮。女娲炼石，
补苍天兮。共工所触，不周山兮。河洛交战，宁深渊兮。
黄炎共𩰚，涿鹿川兮。女岐九子，为氏先兮。蚩尤铸兵，
几千年兮。十日并出，尧之间兮。羿乃毙日，事岂然兮。
嫦娥奔月，谁所传兮。丰隆骑云，为灵仙兮。夏开乘龙，
何因缘兮。傅说托星，安得宣兮。夸父邓林，义亦艰兮。
建木千里，《乌易》论兮。穆王周流，往复旋兮。河宗王母，
可与言兮。青鸟所解，路诚亶兮。五色玉石，出西偏兮。
昆仑之墟，海此间兮。去彼宗周，万二千兮。《山经》古书，
乱编篇兮。郭释有两，未精坚兮。上有刚气，道家言兮。
日月五星，皆虚悬兮。倒景去地，出云烟兮。九地之下，
如有天兮。土伯九约，宁若先兮。西方蓐收，司金门兮。
北极禺强，为常存兮。帝之二女，游湘沅兮。霄明烛光，
向焜煌兮。太一司命，鬼之元兮。山鬼国殇，为游魂兮。
迦维罗卫，通最尊兮。黄金之身，谁能原兮。恒星不见，
颇可论兮。其说彬炳，多圣言兮。六合之内，心常浑兮。
幽明诡怪，令智惛兮。《河图》《洛书》，为信然兮。孔甲豢龙，
古共传兮。禹时防风”，处隅山兮。《春秋》“长狄，生何边兮？
临洮所见又何缘兮？蓬莱之水浅于前兮，东海之波
为桑田兮。山崩邑沦宁几千兮。石生土长必积年兮。
汉凿昆明，灰炭全兮。魏开济渠，螺蚌坚兮。白日再中，
谁使然兮？北斗不见藏何间兮？建章凤阙神光连兮。
未央钟虡生华鲜兮。铜为兵器秦之前兮。丈夫衣彩
六国先兮，周时女子出世间兮，班君丝履游泰山兮，
人鬼之际有隐沦兮，四海之外孰方圆兮？沃沮、肃慎
东北边兮，长臂两面，赤乘船兮。东南倭国，皆文身兮，
其外黑齿次裸民兮，侏儒三尺，并为邻兮。西北丁零
又乌孙兮。车师、月支种类繁兮，马蹄之国，善腾奔兮。
西南乌弋及罽宾兮，天竺、于阗皆胡人兮。”条支安息，
西海漘兮，人迹所极，至大秦兮。珊瑚明珠铜金银兮，
琉璃玛瑙，来杂陈兮。砗磲水精，莫非真兮。雄黄雌石，
出山垠兮。青白莲华，被水滨兮。宫殿楼观，并七珍兮，
穷陆溟海，又有民兮，长股深目，岂君臣兮？丈夫女子，
及三身兮。结胸反舌，一臂人兮？跂踵交胫与羽民兮，
不死之国，皆何因兮？茫茫“造化，理难循兮。圣者不测
况庸伦兮。笔墨之暇。为此文兮。薄暮雷电。聊以忘忧。”
又示君兮。